Legioner.uz. Muxlislar tanqidiga uchragan Fomin Ummon klubiga o‘tdi, Sardor Rashidov jamoasi yirik mag‘lubiyatga uchradi

So‘nggi mavsumni “Buxoro” futbol klubida o‘tkazgan o‘zbekistonlik himoyachi faoliyatini Ummonning “Saham” klubida davom ettiradi, deb xabar berdi “Championat.asia” nashri. Futbolchining ummonliklar bilan shartnomasi qanchaga mo‘ljallangani aytilmagan.

“Saham” 2013-yilgi mavsum Ummon chempionligini qo‘lga kiritgan bo‘lib, 2017-yil OFK kubogining guruh bosqichida ishtirok etadi. Bu Osiyo chempionlar ligasidan keyin qit’a klublarining ikkinchi raqamli nufuzli musobaqasi hisoblanadi.

Fomin “Saham” safida bitta o‘rtoqlik o‘yinida maydonga tushib ulgurdi. “Lokomotiv”ning Osiyo chempionlar ligasidagi raqibi “At-Tavon” klubiga qarshi kechgan uchrashuv Maksimilian uchun Ummon klubidagi birinchisi bo‘ldi.
Fomin O‘zbekiston olimpiya terma jamoasidagi o‘yinlari orqali futbol muxlislariga yaxshi tanish. Samvel Babayan boshchilik qilgan jamoa Rio—2016 yo‘llanmasini qo‘lga kirita olmagach, Fomin muxlislar tanqidiga chiday olmay, Facebook sahifasi orqali ularni “iliq” so‘zlar bilan siylagan, keyinroq esa bundan afsuslanib, rasman uzr so‘ragandi.

O‘zbekistonlik futbolchi harakat qilayotgan Qatarning “Al-Jaish” klubi Yulduzlar ligasining 17-turida yirik mag‘lubiyat qabul qilib oldi. O‘z maydonida “Ar-Rayyan” klubini qabul qilgan “Al-Jaish” 1:4 hisobida yengildi va raqibiga 3-pog‘onasini bo‘shatib berishga majbur bo‘ldi.

Sardor Rashidov bellashuvda to‘liq ishtirok etdi, biroq jamoasini mag‘lubiyatdan qutqarib qola olmadi. Mazkur turda Sanjar Tursunov harakat qiladigan “Al-Haraytiyat” klubi ham yengilgan bo‘lsa, Temurxo‘ja Abduxoliqovning goli “As-Sayliya”ga 3 ochko taqdim etgandi.
Qatar Yulduzlar ligasi
 17-tur
 22-yanvar, yakshanba
Gollar: Sebastyan Soriya, 13-pen (0:1). Lukas Mendes, 30 (1:1). Serxio Garsiya, 33 (1:2). Rodrigo Tabata, 75 (1:3). Natan Otavio, 82 (1:4).
Bir emas ikki nafar o‘zbekistonlik futbolchilarni o‘z safiga qo‘shib olgan “T-Tim” o‘rtoqlik o‘yinlarida bir qator raqiblarni mag‘lub etib kelayotgandi. Rasmiy o‘yinda klub o‘z uyida ochko yo‘qotdi.

Malayziya chempionatining 1-turida Farhod Tojiyev ham o‘rtoqlik o‘yinlarida urayotgan gollarini ura olmadi. Uning qatorida Dilshod Sharofutdinov ham boshlang‘ich tarkibda ko‘rinish berdi. Biroq bu holat “T-Tim”ning g‘alabasi uchun kamlik qildi.
Malayziya Super ligasi
 1-tur
 22-yanvar, yakshanba
Gollar: Mohd Nurhakim, 50 (1:0). Roskam, 80 (1:1).